ddrg/super_eurlex huggingface dataset:
KIRJALLINEN KYSYMYS E-1056/02 esittäjä(t): Michiel van Hulten (PSE) komissiolle. Selvitys Alankomaiden panimoiden muodostamasta kartellista.



Virallinen lehti nro 301 E , 05/12/2002 s. 0081 - 0082



KIRJALLINEN KYSYMYS E-1056/02 esittäjä(t): Michiel van Hulten (PSE) komissiolle (17. huhtikuuta 2002) Aihe: Selvitys Alankomaiden panimoiden muodostamasta kartellista Komissio teki Alankomaiden kilpailuviranomaisten kanssa maaliskuussa 2002 tarkastuksia mahdollisesta kartellin muodostamisesta Heinekenin, Grolschin, Interbrewin ja Bavarian panimoissa sekä Alankomaiden panimoiden keskusyksikössä (Centraal Brouwerij Kantoor). Voiko komissio ilmoittaa mihin toimenpiteisiin se on ryhtynyt ja missä vaiheessa tutkimukset ovat? Voiko komissio ilmoittaa milloin se arvioi selvityksen valmistuvan? Mario Montin komission puolesta antama vastaus (22. toukokuuta 2002) Komissio vahvistaa, että maaliskuussa 2000 Alankomaiden kilpailuviranomainen, komission puolesta(1) ja sen viranomaisten avustamana, teki tarkastuksia Heinekenin, Grolschin, Interbrewin ja Bavarian panimoihin sekä Hollannin panimoyhdistykseen osana tutkimusta sen selvittämiseksi, oliko kartelli muodostettu. Tarkastuksesta saatujen tietojen perusteella on lähetetty lisätietoja koskevia pyyntöjä talouden toimijoille Alankomaiden olutmarkkinoilla, myös muille kuin niille yhtiöille, joita maaliskuussa 2000 tehdyt tarkastukset koskivat. Näihin pyyntöihin saatuja vastauksia tutkitaan parhaillaan. Komission tutkimusten jatkuessa tutkimuksen lopputulosta ei voida ennakoida. (1) Neuvoston 6. helmikuuta 1962 antaman asetuksen 13 artiklan mukaisesti (EYVL P 13, 21.2.1962).
KIRJALLINEN KYSYMYS E-1658/02 esittäjä(t): Emmanouil Bakopoulos (GUE/NGL) komissiolle. Ateenan kulkukoirat.



Virallinen lehti nro 277 E , 14/11/2002 s. 0235 - 0235



KIRJALLINEN KYSYMYS E-1658/02 esittäjä(t): Emmanouil Bakopoulos (GUE/NGL) komissiolle (11. kesäkuuta 2002) Aihe: Ateenan kulkukoirat Epävirallisten tietojen mukaan Ateenassa on tällä hetkellä 300 000 kulkukoiraa. Ateenan vuoden 2004 olympiakisojen järjestelykomitea haluaa kisoja silmällä pitäen poistaa nämä koirat kaduilta ja löytää niille vaihtoehtoisen asuinpaikan. Aikooko komissio siis ilmaista mielenkiintoa kestävän ratkaisun löytämiseen tähän ongelmaan, jotta koiria ei olympiakisojen varjolla hävitettäisi? David Byrnen komission puolesta antama vastaus (17. heinäkuuta 2002) Unioni on antanut huomattavan määrän eläinten suojelua koskevaa lainsäädäntöä, mutta se koskee pääasiassa tuotantoeläinten pitoa ja teurastusta, eläinten kuljetusta ja koe-eläimiä. Muut seikat, kuten kulkukoirista huolehtiminen, kuuluvat yksinomaan jäsenvaltioiden toimivaltaan. Näin ollen komissiolla ei ole oikeusperustaa puuttua Kreikan viranomaisten toimiin asiassa.
KIRJALLINEN KYSYMYS P-1265/02 esittäjä(t): Carlos Bautista Ojeda (Verts/ALE) komissiolle. Liikenneturvallisuutta koskevan kolmannen toimintasuunnitelman julkaisupäivä.



Virallinen lehti nro 277 E , 14/11/2002 s. 0171 - 0172



KIRJALLINEN KYSYMYS P-1265/02 esittäjä(t): Carlos Bautista Ojeda (Verts/ALE) komissiolle (26. huhtikuuta 2002) Aihe: Liikenneturvallisuutta koskevan kolmannen toimintasuunnitelman julkaisupäivä Eri liikennealan järjestöt ovat jo yli vuoden ajan kyselleet, koska komission liikenneturvallisuutta koskeva kolmas toimintasuunnitelma julkaistaan. Komissiolta saatujen tietojen perusteella vaikuttaa nyt siltä, että tämä voisi tapahtua touko- tai kesäkuussa 2002. Voisiko komissio vahvistaa tämän liikenneturvallisuutta koskevan kolmannen toimintasuunnitelman julkaisupäivämäärän? Voisiko komissio esitellä etukäteen Euroopan liikenneturvallisuuden parantamiseksi tähtäävän toimintasuunnitelman tärkeimmät kohdat? Loyola de Palacion komission puolesta antama vastaus (30. toukokuuta 2002) Komissio laatii tiedonannon liikenneturvallisuutta koskevasta kolmannesta toimintasuunnitelmasta vuoden 2002 kolmannella vuosineljänneksellä. Komission liikenneturvallisuuden alalla käynnistämiä aloitteita ei kuitenkaan tämän vuoksi keskeytetä, oli kyse sitten selvityksistä, avustuksista tai lainsäädäntöehdotuksista. Toimintasuunnitelman tärkeimpien sisältökohtien osalta parlamentin jäsentä kehotetaan tutustumaan neuvostolle ja Euroopan parlamentille toimitettuun valkoiseen kirjaan Eurooppalainen liikennepolitiikka vuoteen 2010: valintojen aika(1) ja etenkin sen kolmannen osan I jaksoon. (1) KOM(2001) 370 lopullinen.
KIRJALLINEN KYSYMYS E-0261/02 esittäjä(t): Lord Inglewood (PPE-DE) komissiolle. Neuvosto.



Virallinen lehti nro 301 E , 05/12/2002 s. 0036 - 0037



KIRJALLINEN KYSYMYS E-0261/02 esittäjä(t): Lord Inglewood (PPE-DE) komissiolle (7. helmikuuta 2002) Aihe: Neuvosto Miten komission jäsenen Pascal Lamyn näkemys, jonka mukaan Ranskan ja Saksan yhteistyö on kompromissien perusta Euroopan unionissa ja Ranska ja Saksa yhdessä ovat tärkeiden kompromissien edelläkävijöitä, ja komission puheenjohtajan edustajan lausunto, jonka mukaan kaikki jäsenvaltiot ovat keskenään tasavertaisia, sopivat komission mielestä yhteen? Jos nämä näkemykset sopivat komission mielestä yhteen, niin miten? Romano Prodin komission puolesta antama vastaus (25. maaliskuuta 2002) Kauppapolitiikasta vastaavan komissaarin lausunto oli hänen henkilökohtainen arvionsa Euroopan 50-vuotisesta yhdentymiskehityksestä. Puheenjohtajan tiedottaja puolestaan viittasi yhteen unionin perusperiaatteista, jäsenvaltioiden yhdenvertaiseen kohteluun. Nämä kaksi näkemystä on esitetty erilaisissa asiayhteyksissä ja eri tarkoituksessa eikä niitä sen vuoksi ole tarpeen sovitella yhteen.
KIRJALLINEN KYSYMYS E-0824/02

esittäjä(t): Karl von Wogau (PPE-DE) komissiolle

(25. maaliskuuta 2002)

Aihe: Ranskalaisen ajokortin vaihtaminen saksalaiseksi

Onko komissio tietoinen siitä, että Ranskassa säännösten mukaisesti hankittu ajokortti voidaan vaihtaa saksalaiseksi ajokortiksi ilman tutkintoa vain, jos ajokortin hakija voi osoittaa, että hänen kotipaikkansa on ollut Ranskassa ajokortin myöntämisen ajankohtana? Katsooko komissio, että tämä on palvelujen vapaan tarjoamisen periaatteen mukaista?

Olisiko komission mielestä mahdollista muuttaa direktiivin 91/439/ETY(1) 7 artiklaa siten, että ajokortin voisi hankkia toisessa jäsenvaltiossa kotipaikasta riippumatta?

Perustelut:

- Ajokortin hakijalla on sekä Saksan että Ranskan kansalaisuus. Hän asuu pääsääntöisesti Saksassa mutta käy Ranskassa säännöllisesti viikonloppuisin ja oleskelee siellä koulujen loma-aikoina myös pidempiä aikoja isovanhempiensa luona. Hän oli kysynyt ranskalaisesta autokoulusta, voisiko hän suorittaa siellä B-luokan ajokortin ja onko myös mahdollista vaihtaa se saksalaiseksi. Vastaus oli myönteinen.

- Ajokortin vaihtamisesta vastaava Saksan viranomainen, Landratsamt, kieltäytyi vaihtamasta ajokorttia sillä perusteella, että hakija ei voinut osoittaa, että hänen kotipaikkansa oli ollut Ranskassa ajokortin myöntämisen ajankohtana tai että hän oli hankkinut ajokortin opiskelijana tai koululaisena kuusi kuukautta kestäneen ulkomailla oleskelun aikana (Saksan kansainvälisestä ajokortista annetun asetuksen 4 artiklan 3 kohta ja ajokortista annetun asetuksen 28 artiklan 4 kohta).

- Saksan asiaa koskevien säännösten mukaan ajokortin hakija voi kuitenkin saada ajokortin jossakin toisessa Saksan kaupungissa. Hänen asuinpaikkansakaan ei tarvitsisi olla kyseisessä kaupungissa. Sen sijaan ajokortin hankkiminen toisessa jäsenvaltiossa ei ole mahdollista, mikäli hakijan kotipaikka ei ole kyseisessä valtiossa.

(1) EYVL L 237, 24.8.1991, s. 1.

Loyola de Palacion komission puolesta antama vastaus

(8. toukokuuta 2002)

Yhteisön ajokortista 29. heinäkuuta 1991 annettu neuvoston direktiivi 91/439/ETY(1) tuli voimaan 1. heinäkuuta 1996. Sillä otettiin käyttöön ajokortin vastavuoroisen tunnustamisen periaate. Jäsenvaltioiden on tunnustettava kaikki niissä myönnetyt voimassa olevat ajokortit vastavuoroisesti.

Ajokortin myöntämiseen liittyy lukuisia edellytyksiä, jotka vahvistetaan direktiivin 91/439/ETY 7 artiklassa. Sen mukaan ajokortin saa antaa ainoastaan hakijoille, jotka ovat suorittaneet ajotaitoa koskevan kokeen ja ajokokeen ja jotka täyttävät terveydelliset vaatimukset ja joiden vakituinen asuinpaikka on ajokortin antavan jäsenvaltion alueella. Vakinaisen asuinpaikan käsite määritellään yksityiskohtaisesti direktiivin 9 artiklassa. Ajokortti voidaan siis antaa ainoastaan jäsenvaltion alueella vakituisesti asuvalle henkilölle. Poikkeuksena ovat kuitenkin opiskelijat, jotka voivat hankkia ajokortin joko siinä jäsenvaltiossa, jossa heillä on vakituinen asuinpaikka, tai siinä jäsenvaltiossa, jossa he opiskelevat.

Komissio ei aio muuttaa edellä mainitun direktiivin 7 artiklaa tässä vaiheessa.

(1) EYVL L 237, 24.8.1991.
KIRJALLINEN KYSYMYS E-1597/02 esittäjä(t): Béatrice Patrie (PSE) komissiolle. Luonnonvaraisten lintujen suojelusta annetun direktiivin tulkintaohje.



Virallinen lehti nro 301 E , 05/12/2002 s. 0190 - 0190



KIRJALLINEN KYSYMYS E-1597/02 esittäjä(t): Béatrice Patrie (PSE) komissiolle (5. kesäkuuta 2002) Aihe: Luonnonvaraisten lintujen suojelusta annetun direktiivin tulkintaohje Luonnonvaraisten lintujen suojelusta annetun direktiivin 79/409/ETY(1) 16 artiklassa säädetään direktiivin mukauttamista tekniikan ja tieteen kehitykseen käsittelevän komitean perustamisesta. Komitea muodostuu kansalaisjärjestöjen ja jäsenvaltioiden edustajista, ja sen puheenjohtajana toimii komission edustaja. Kyseinen asiantuntijakomitea avustaa parhaillaan komissiota direktiivin tulkintaohjeen laadinnassa. Koska metsästysaika alkaa pian, olisi tärkeää saada kyseinen tulkintaohje mahdollisimman nopeasti valmiiksi. 1. Milloin komissio aikoo hyväksyä edellä mainitun tulkintaohjeen? 2. Sallitaanko tulkintaohjeessa jäsenvaltioille jonkinlainen liikkumavara direktiivin täytäntöönpanossa ja varsinkin metsästysajoista päättämisessä? (1) EYVL L 103, 25.4.1979, s. 1. Margot Wallströmin komission puolesta antama vastaus (15. heinäkuuta 2002) 1. Komissio laatii parhaillaan tulkintaohjeita, joiden tarkoituksena on selkeyttää luonnonvaraisten lintujen suojelusta 2. huhtikuuta 1979 annetussa neuvoston direktiivissä 79/409/ETY annettuihin metsästyssäännöksiin liittyviä oikeudellisia ja teknisiä näkökohtia. Tulkintaohjeiden on määrä valmistua vuoden 2002 loppuun mennessä. 2. Tulkintaohjeiden tarkoituksena on auttaa jäsenvaltioita vahvistamaan metsästyskaudet direktiivin 7 artiklan 4 kohdan mukaisesti. Niissä annetaan myös ohjeet siitä, millä perusteilla direktiivin 9 artiklassa säädettyjä poikkeuksia voidaan käyttää direktiivin tavoitteiden ja vaatimusten mukaisesti.
KIRJALLINEN KYSYMYS E-1455/02 esittäjä(t): Wolfgang Ilgenfritz (NI) komissiolle. Poikkeukset yhteisön säädöksistä.



Virallinen lehti nro 277 E , 14/11/2002 s. 0208 - 0209



KIRJALLINEN KYSYMYS E-1455/02 esittäjä(t): Wolfgang Ilgenfritz (NI) komissiolle (23. toukokuuta 2002) Aihe: Poikkeukset yhteisön säädöksistä Ranskalle, Italialle ja Alankomaille on myönnetty oikeuksia poiketa yhteisön säädöksistä kivennäisöljyn verotuksessa. 1. Mihin näiden poikkeusoikeuksien myöntäminen perustuu? 2. Mitä mahdollisuuksia Itävallalla on kauttakulkuliikenteen ympäristöpistejärjestelmää koskevan sääntelyn pidentämiseen? Loyola de Palacion komission puolesta antama vastaus (4. heinäkuuta 2002) 1. Neuvosto on arvioinut tieliikenteen harjoittajille Belgiassa, Ranskassa ja Italiassa myönnettyjä valtiontukia ja hyväksynyt ne 88 artiklan 2 kohdan 3 alakohdan mukaisesti. 2. Ekopistejärjestelmä päättyy nykyisessä muodossaan 31. joulukuuta 2003. Laekenin Eurooppa-neuvosto pyysi 14. ja 15. joulukuuta 2001(1), että ekopistejärjestelmää jatketaan tilapäisesti, kunnes infrastruktuurien käytön hinnoittelua koskeva puite-ehdotus on hyväksytty. Komissio jätti näin ollen Euroopan parlamentille ja neuvostolle 20. joulukuuta 2001 asetusehdotuksen, jolla otetaan käyttöön Itävallan kautta kulkeviin kuorma-autoihin sovellettava ekopistejärjestelmä vuodeksi 2004(2). Parlamentti ja neuvosto käsittelevät parhaillaan tätä ehdotusta. (1) Päätelmien kohta 58. (2) EYVL C 103, 30.4.2002.
KIRJALLINEN KYSYMYS P-2313/02

esittäjä(t): Edward McMillan-Scott (PPE-DE) komissiolle

(18. heinäkuuta 2002)

Aihe: Selbyn hiilikaivosten sulkeminen

Kun pidetään mielessä EU:n ja muiden julkisten tahojen tekemät valtavat julkiset investoinnit Selbyn alueen kaivosten ja niihin liittyvien perusrakenteiden kehittämiseksi, mitä varoja on nyt saatavilla hiljan ilmoitetun Selbyn hiilikaivosalueen sulkemisen ihmisille aiheuttamien seurausten hoitamiseksi?

Anna Diamantopouloun komission puolesta antamayhteinen vastauskirjallisiin kysymyksiin P-2313/02 ja E-2397/02

(27. elokuuta 2002)

Selby ei kuulu niiden alueiden joukkoon, jotka ovat oikeutettuja rakennerahasto-ohjelmien tukeen tavoitteiden 1 tai 2 perusteella vuosina 20002006 Yhdistyneessä kuningaskunnassa. Englanti saa vuosina 20002006 tavoitteeseen 3 liittyviä varoja (4 111 592 600 euroa).

Tavoitteen 3 rahoitusta voidaan käyttää yleissivistävään ja ammatilliseen koulutukseen ja työllisyyteen liittyvien politiikkojen ja järjestelmien mukauttamisen ja nykyaikaistamisen tukemiseen, kuten rakennerahastoja koskevista yleisistä säännöksistä 21. kesäkuuta 1999 annetussa neuvoston asetuksessa (EY) N:o 1260/1999(1) (1 artiklan 3 kohdassa) todetaan. Tavoite 3 -ohjelmia rahoittavan Euroopan sosiaalirahaston soveltamisala on esitetty tarkemmin Euroopan sosiaalirahastosta 12. heinäkuuta 1999 annetussa Euroopan parlamentin ja neuvoston asetuksessa (EY) N:o 1784/1999(2) (2 artiklassa). Kyseisessä artiklassa mainitaan aktiivisen työvoimapolitiikan, työmarkkinoille pääsyn, elinikäisen oppimisen ja yrittäjyyden edistäminen.

Komissio ei kuitenkaan hallinnoi näitä varoja vaan kunkin jäsenvaltion hallitus ja Selbyn tapauksessa Yorkshiren ja Humbersiden paikallishallintoviranomaiset. Rahoitushakemukset olisi osoitettava suoraan niille tai kyseisellä alueella toimivien mahdollisten muiden rahoitukseen osallistuvien organisaatioiden kautta. Komissio ei osallistu näiden varojen jakamiseen tai käyttöön.

(1) EYVL L 161, 26.6.1999.

(2) EYVL L 213, 13.8.1999.
KIRJALLINEN KYSYMYS E-1471/02 esittäjä(t): Sebastiano Musumeci (UEN) komissiolle. Harvinaiset tautitapaukset Milazzon teollisuusalueella.



Virallinen lehti nro 277 E , 14/11/2002 s. 0212 - 0212



KIRJALLINEN KYSYMYS E-1471/02 esittäjä(t): Sebastiano Musumeci (UEN) komissiolle (27. toukokuuta 2002) Aihe: Harvinaiset tautitapaukset Milazzon teollisuusalueella Jo vuosien ajan Sisiliassa sijaitsevalla Milazzon teollisuusalueella on rekisteröity poikkeavan suuri määrä syövästä ja kroonisista hengitystiesairauksista johtuvia kuolemantapauksia. Samalla teollisuusalueella on viime aikoina havaittu uusia tapauksia, joissa sairautena on hyvin harvinainen amyotrofinen lateraaliskleroosi, joka aiheuttaa ylä- ja alaraajojen lihasten halvaantumista ja surkastumista. Tapaukset ovat nostaneet Italian keskiarvon kahdesta kahteenkymmeneenviiteen tapaukseen sataa tuhatta henkeä kohti. Toistuneista pyynnöistä huolimatta Italian hallitus ei ole luokitellut teollisuusaluetta korkean ympäristöriskin alueeksi, eikä tähän mennessä ole tehty mitään, jotta paikallisen väestön oikeus asua terveessä ympäristössä turvattaisiin. Näin ollen komissiolle esitetään seuraavat kysymykset: 1. Pitääkö se tarpeellisena tieteellisten tutkimusten laatimista Milazzon alueen väestössä tavattujen huolestuttavien tautitapausten ja teollisuuden aiheuttaman saastumisen välisen yhteyden osoittamiseksi? 2. Pitääkö se tarpeellisena ryhtyä toimiin kyseisen jäsenvaltion painostamiseksi, jotta se tekisi kiireellisiä aloitteita, joiden johdosta teollisuustoiminta ei olisi ristiriidassa yhä suuremmassa vaarassa olevan kansanterveyden suojelemisen kanssa? David Byrnen komission puolesta antama vastaus (27. kesäkuuta 2002) Komissio on arvoisan parlamentin jäsenen tavoin sitä mieltä, että yhteisön on suojeltava kansalaistensa oikeutta terveelliseen ympäristöön. Toissijaisuusperiaatteen ja yhteisölle kansanterveyden alalla annetun toimivallan mukaisesti komission käytössä olevat välineet, esimerkiksi uusi kansanterveyden toimintaohjelma, liittyvät yleisiin kysymyksiin. Mainittu tilanne on kuitenkin luonteeltaan paikallinen, ja sen vuoksi tässä tilanteessa mahdollisesti toteutettavien toimien harkitseminen on Italian viranomaisten vastuulla. Tällaisiin toimiin saattaisi kuulua aiheeseen liittyvien mahdollisten epidemiologisten tai erityisten tutkimusten tekeminen mainitulla alueella.
KIRJALLINEN KYSYMYS E-1583/02 esittäjä(t): Gerhard Schmid (PSE) komissiolle. Saksalaisten notaarien oikeaksi todistamien asiakirjojen tunnustaminen Espanjassa.



Virallinen lehti nro 301 E , 05/12/2002 s. 0187 - 0187



KIRJALLINEN KYSYMYS E-1583/02 esittäjä(t): Gerhard Schmid (PSE) komissiolle (4. kesäkuuta 2002) Aihe: Saksalaisten notaarien oikeaksi todistamien asiakirjojen tunnustaminen Espanjassa Tietojeni mukaan Espanjan kiinteistörekisterin ylläpidosta vastaavat viranomaiset kieltäytyvät toistuvasti hyväksymästä saksalaisen notaarin oikeaksi todistamia kiinteistönluovutusasiakirjoja. Viranomaiset vetoavat Espanjan oikeusministeriön (Ministerio de Justicia, Secretaria de Estado de Justicia, Dirección General de los Registros y del Notariado) 15. maaliskuuta 2000 antamaan päätöslauselmaan 3a N Expte 166/99-B. 1. Onko komission tietoon tullut tällaisia tapauksia? 2. Onko menettely Euroopan unionin oikeuden vastainen? 3. Jos on, mitä komissio aikoo tehdä asian suhteen? Frederik Bolkesteinin komission puolesta antama vastaus (9. heinäkuuta 2002) Komissio on siinä käsityksessä, että kysymyksessä mainittu viittaus ((Ministerio de Justicia, Secretaria de Estado de Justicia, Direccion General de los Registros y del Notariado) 15. maaliskuuta 2000 3a N Expte 166/99-B.) ei ehkä kohdistukaan espanjalaiseen lakiin tai asetukseen, vaan on erillinen asiakirja tai oikeustapaus. Komissio on epävirallisista lähteistä saanut tiedon, että arvoisan parlamentin jäsenen kuvaama ongelma saattaa liittyä vuoden 2000 heinäkuuta edeltävään aikaan, jolloin Espanjassa tuli voimaan ulkomaisia investointeja koskeva uusi asetus, jolla komission käsityksen mukaan voidaan sallia muiden jäsenvaltioiden kiinteistönluovutusasiakirjojen hyväksyminen. Koska komissio ei ole varma, onko Espanjan järjestelmä täysin yhteensopiva EY:n perustamissopimuksen kanssa, komissio aikoo kuitenkin lähettää Espanjan viranomaisille kirjeen tarkistaakseen tilanteen. Komissio ilmoittaa arvoisalle parlamentin jäsenelle analyysin tuloksista.
KIRJALLINEN KYSYMYS E-0235/02

esittäjä(t): Karin Junker (PSE) komissiolle

(6. helmikuuta 2002)

Aihe: Eurotietokeskusten tulevaisuus

Eurotietokeskusten (European Documentation Centres, EDC) verkko on toiminut jo 30 vuoden ajan. Nyt EU:ssa ja sen ulkopuolella on yhteensä yli 500 keskusta. Keskuksilla on komission kanssa tehty asiakirjapalveluiden ja koulutuksen tarjoamista koskeva sopimus. Komissio toteaa tiedonannossaan Euroopan unionin tiedotus ja viestintäpolitiikan uusi yhteistyökehys(1) muun muassa eurotietokeskusten olevan EU:n tiedotustoiminnan tärkeimpiä lenkkejä.

Huolimatta komission näille keskuksille aivan oikein antamasta merkityksestä lehdistö- ja viestintäpalvelusta vastaavan johtajan paikka on ollut auki huhtikuusta 2001. Lisäksi on valitettu, että sellaisetkin asiakirjat, jotka on merkitty viraston kuukausittaiseen julkaisulistaan maksutta saataviksi, jätetään yhä useammin jakamatta eurotietokeskuksille.

Kysyn siksi komissiolta, miksi kyseinen johtajan paikka on ollut auki näin pitkään ja milloin se aiotaan viimein täyttää? Miksi eurokeskukset eivät saa käyttöönsä edes muutenkin maksuttomia tietoja? Miten komissio aikoo ottaa eurokeskukset niiden merkitystä vastaavalla tavalla huomioon tulevassa EU:n tiedotuspolitiikassa ja miten se vastaa keskusten tulevaisuutta koskevaan monien työntekijöiden huoleen?

(1) KOM(2001) 354 lopullinen.

Romano Prodin komission puolesta antama vastaus

(22. maaliskuuta 2002)

Yksikön päällikön virka täytettiin tammikuussa 2002 ja uusi päällikkö jatkaa eurotietokeskusten (EDC) ja komission vankan yhteistyön kehittämistä.

EDC:illä on ensisijainen maksuton pääsy komission tietokantaan ja kaikkiin Euroopan yhteisöjen julkaisutoimiston julkaisemiin asiakirjoihin. Ainoa poikkeus on Euroopan yhteisöjen virallinen lehti, josta peritään tavanomainen maksu. Viime vuosina julkaisutoimisto on toimittanut julkaisunsa EDC:ille mieluummin verkossa kuin paperilla, koska tämä nopeuttaa asiakirjojen toimittamista ja vähentää jakelukustannuksia

Komissio uskoo edelleen, että EDC:t ovat avainasemassa tiedotuspisteinä, ja ne ovat varmasti tärkeä osa unionin tiedotuspolitiikkaa tulevaisuudessakin.
KIRJALLINEN KYSYMYS P-0394/02 esittäjä(t): Hanja Maij-Weggen (PPE-DE) komissiolle. Yhteisön tuki Venezuelassa Monagasin eteläpuolella toteutettaville kehityshankkeille.



Virallinen lehti nro 277 E , 14/11/2002 s. 0041 - 0041



KIRJALLINEN KYSYMYS P-0394/02 esittäjä(t): Hanja Maij-Weggen (PPE-DE) komissiolle (8. helmikuuta 2002) Aihe: Yhteisön tuki Venezuelassa Monagasin eteläpuolella toteutettaville kehityshankkeille Millä tavoin komissio on osallisena Venezuelassa Monagasin osavaltion, johon Barrancas kuuluu, eteläpuolella toteutettavaan kehityshankkeeseen, jonka määrärahat ovat noin 10 miljoonaa Yhdysvaltain dollaria? Mikä on tämän ohjelman täsmällinen sisältö ja miten komissio osallistuu siihen? Onko komissio tietoinen, että paikallisia järjestöjä ei ole otettu riittävästi mukaan tähän hankkeeseen ja että Barrancasin hanke kamppailee poliittisten vastustuksen kanssa? Miksi hanke on tällä hetkellä pysähdyksissä ja mitä komissio aikoo tehdä sen saamiseksi uudestaan käyntiin? Christopher Pattenin komission puolesta antama vastaus (14. maaliskuuta 2002) Komissio ja Venezuela allekirjoittivat vuoden 2000 lopussa rahoitussopimuksen, joka koskee ohjelmaa Monagasin eteläisen alueen sosioekonomisen kehityksen tukemiseksi. Hankkeen kokonaiskustannukset ovat 10 000 000 euroa, mistä Euroopan yhteisön osuus on 5 000 000 euroa. Suoria edunsaajia ovat kolme kuntaa: Libertador, Sotillo (jonka pääkaupunki on Barrancas) ja Uracoa. Hankkeeseen kuuluu neljä osatekijää: instituutioiden nykyaikaistaminen ja valmiuksien kehittäminen, maankäytön suunnittelu, henkilöstön koulutuksen tehostaminen ja sosiaalinen kehitys. Paikallisia edustajia on kuultu, ja he ovat olleet mukana hankkeen suunnittelussa. Kokouksia on järjestetty asukasyhdistysten, paikallisten järjestöjen, katolisen kirkon ja kunnallisviranomaisten kanssa. Paikalliset järjestöt otetaan mukaan myös hankkeen elinkaaren kaikissa vaiheissa rahoitussopimuksen mukaisesti. Paikalliset viranomaiset laativat parhaillaan aluetta koskevaa sosioekonomista selvitystä, jonka on määrä valmistua ennen hankkeen toteutuksen aloittamista. Komission tiedossa ei ole, että poliittiset voimat olisivat yrittäneet estää paikallista osallistumista hankkeeseen, ja se toivoisi saavansa arvoisalta parlamentin jäseneltä lisätietoja tästä asiasta. Hankkeen toteutuksen on määrä alkaa muutaman kuukauden kuluessa. Komissio viimeistelee parhaillaan tarjouspyyntöön vastauksena saatujen tarjousten arviointia.